
Z A P I S N I K
27. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE, 
ODRŽANE 24. AVGUSTA 2026. GODINE



Sednica je počela u 08.30 časova. 

	Sednicom je predsedavao Uglješa Marković, predsednik Odbora.

	Sednici su prisustvovali članovi Odbora: Tomislav Janković, Branislav Josifović, Jasmina Karanac, Miroslav Kondić, Miroslav Petrašinović, Vesna Savović Petković, Staša Stojanović, Nenad Filipović.
	 
	Sednici su prisustvovali zamenici članova Odbora: Dragana Arsić (zamenik Dragana Jovanovića) i Miljana Milojević (zamenik Dalibora Šćekića). 

             Sednici nisu prisustvovali članovi Odbora: Dragan Stanojević, Mila Popović, Đorđe Stanković, dr Tatjana Marković Topalović, Robert Kozma i Predrag Marsenić, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Aleksandra Sofronijević, ministar, Ranko Šekularac, državni sekretar,  Milan Petrović, v.d. pomoćnika ministra, Milomir Đurović, v.d. pomoćnika ministra, Dušan Radonjić, v.d. pomoćnika ministra za komunalnu infrastrukturu, Miodrag Jocić, v.d. pomoćnika ministra za vazdušni saobraćaj, Danica Uskoković, šef kabineta ministra; iz Ministarstva informisanja i telekomunikacija: Slaviša Antić, državni sekretar, Tatjana Andan, načelnik Odeljenja za elektronske komunikacije i nadzor;  iz Agencije za prostorno planiranje i urbanizam Republike Srbije Đorđe Milić, privremeni direktor.

Odbor je, jednoglasno (11 „za“ ) u skladu sa predlogom predsednika Odbora usvojio sledeći
D n e v n i  r e d:

1. Razmatranje Predloga zakona o izmenama i dopunama Zakona o planiranju i izgradnji, koji je podnela Vlada (broj 011-2596/26 od 7. avgusta 2026. godine), u načelu;
2. Razmatranje Predloga zakona o izmenama i dopunama Zakona o posebnim uslovima za evidentiranje i upis prava na nepokretnostima, koji je podnela Vlada (broj 011-2597/26 od 7. avgusta 2026. godine) u načelu;
3. Razmatranje Predloga zakona o merama za smanjenje troškova postavljanja elektronskih komunikacionih mreža vrlo visokog kapaciteta, koji je podnela Vlada ( broj 011-1678/26 od 4. maja 2026. godine), u načelu;
4. Razmatranje Informacije o radu Ministarstva građevinarstva, saobraćaja i infrastrukture, za period jul – septembar 2025. godine (broj 02-1595/25 od 31. marta 2026. godine);
5. Razmatranje Informacije o radu Ministarstva građevinarstva, saobraćaja i infrastrukture, za period oktobar – decembar 2025. godine (broj 02-1595/25 od 19. maja 2026. godine);
6. Razmatranje Informacije o radu Ministarstva građevinarstva, saobraćaja i infrastrukture, za period januar – mart 2026. godine (broj 02-2390/26 od 10. jula 2026. godine).


	Odbor je jednoglasno (11 „za“,), na predlog predsednika Odbora odlučio da obavi zajednički pretres o predloženim tačkama dnevnog reda, a da se posle obavljene rasprave Odbor izjasni o svakoj tački pojedinačno.


Pre prelaska na razmatranje utvrđenog dnevnog reda usvojen je, jednoglasno               (11 „za“), Zapisnik 26. sednice Odbora održane 6. jula 2026. godine. 


Objedinjena rasprava 1 - 6 tačke Dnevnog reda:


	U uvodnom izlaganju Aleksandra Sofronijević, ministar građevinarstva, saobraćaja i infrastrukture, navela je da Ministarstvo u svom sastavu ima značajan broj sektora, i da su svi sektori dostavili detaljne izveštaje o svom radu u navedenim periodima. Važno je da su svi veliki državni projekti nastavljeni sa realizacijom u navedenim izveštajnim periodima. 
Što se tiče Predloga zakona o izmenama i dopunama Zakona o posebnim uslovima za evidentiranje i upis prava na nepokretnostima sve operativne funkcije vrši Agencija za prostorno planiranje i Republički geodetski zavod. Preko 3,5 miliona predmeta Agencija za prostorno planiranje mora da razmotri, a potom donese potvrdu ili traži dopunu. Od 1997. godine, kada je donet prvi Zakon o legalizaciji, pa kasnije Zakon o ozakonjenju objekata, ukupno je rešeno oko 320 000 predmeta. Zakon o posebnim uslovima za evidentiranje i upis prava na nepokretnostima stupio je na snagu u oktobru 2025. godine, a od marta do danas je rešeno 333 870 predmeta. Jedan od osnovnih ciljeva Predloga zakona jeste da se trajno reši stambeni problem građana koji žive u svojim porodičnim kućama. Prema definiciji Zakona o stanovanju i održavanju, porodična stambena zgrada je objekat do 400 m2 sa najviše dva stana. Međutim, mnoge kuće u selu jesu preko 400 m2, zadržava se princip da se do ove kvadrature za porodične stambene zgrade plaća fiksna naknada u rasponu koji je zakonom propisan, ali preko ove kvadrature uvodi se i plaćanje za svaki kvadrat preko 400 m2 u skladu sa visinom doprinosa koji bi se inače platio u redovnoj proceduri. Elektrodistribucija je po gradovima i opštinama nailazila na pravnu dilemu, a to je da li su ovo objekti za koje je naknadno potrebno izdavati upotrebnu dozvolu, odnosno dovodili su u pitanje pravni status ovih objekata, zakonom je rešeno da su to legalni objekti.  Poslednji korak jeste upis prava svojine. 
Predlog zakona o izmenama i dopunama Zakona o planiranju i izgradnji ima male izmene, uglavnom tehničke prirode, a usaglašen je i način na koji će svi kapitalni projekti biti obuhvaćeni Uredbom o kapitalnim projektima.

Slaviša Antić, državni sekretar u Ministarstvu informisanja i telekomunikacija, naveo je da Predlog zakona o merama za smanjenje troškova postavljanja elektronskih komunikacionih mreža vrlo visokog kapaciteta, tehnički zakon malog obima. Ovaj zakon donosi se sa ciljem  da se ubrza razvoj elektronske komunikacione infrastrukture. Izgradnja ovih mreža predstavlja izazov, troškovi su visoki, a postoji veliki broj administrativnih i tehničkih prepreka. Ovim zakonom uređuju se nadležnosti i odnosi između privrednih subjekata u oblasti elektronskih komunikacija i subjekata iz drugih sektora i nivoa organa vlasti uključujući: energetiku, transport, komunalne službe, lokalne organe vlasti, koji će omogućiti povezanost građana, privrede, i javnog sektora. Utvrđuje se i pristup postojećoj fizičkoj infrastrukturi, izvođenju građevinskih radova, kao i uspostavljanju jedinstvene informacione tačke. Jedna od najvažnijih novina jeste mogućnost da operator elektronskih komunikacija koristi već postojeću infrastrukturu drugih sistema npr: kanale, cevi, šahtove, stubove, infrastrukturne koridore, umesto da se svaki gradi pojedinačno. Prema procenama, oko 70 % od ukupne vrednosti radova na izgradnji elektronskih komunikacionih mreža predstavljaju građevinski radovi. Predlog zakona predviđa i veću dostupnost informacija o postojećoj infrastrukturi.

U diskusiji su učestvovali narodni poslanik Branislav Josifović i Aleksandra Sofronijević, ministar građevinarstva, saobraćaja i infrastrukture.

1. tačka dnevnog reda - glasanje

Odbor je, u skladu sa članom 155. stav 2. Poslovnika Narodne skupštine, jednoglasno (11 „za“) odlučio da predloži Narodnoj skupštini da prihvati Predlog zakona o izmenama i dopunama Zakona o planiranju i izgradnji, koji je podnela Vlada, u načelu.
Izvestilac Odbora na sednici Narodne skupštine biće Uglješa Marković, predsednik Odbora.


2. tačka dnevnog reda - glasanje

	Odbor je, u skladu sa članom 155. stav 2. Poslovnika Narodne skupštine, jednoglasno (11 „za“), odlučio da predloži Narodnoj skupštini da prihvati Predlog zakona o izmenama i dopunama Zakona o posebnim uslovima za evidentiranje i upis prava na nepokretnostima, koji je podnela Vlada, u načelu.
Izvestilac Odbora na sednici Narodne skupštine biće Uglješa Marković, predsednik Odbora.

3. tačka dnevnog reda - glasanje

Odbor je, u skladu sa članom 155. stav 2. Poslovnika Narodne skupštine, jednoglasno (11 „za“), odlučio da predloži Narodnoj skupštini da prihvati Predloga zakona o merama za smanjenje troškova postavljanja elektronskih komunikacionih mreža vrlo visokog kapaciteta, koji je podnela Vlada, u načelu.
Izvestilac Odbora na sednici Narodne skupštine biće Uglješa Marković, predsednik Odbora.

4. tačka dnevnog reda - glasanje

Odbor je, u skladu sa članom 229. Poslovnika Narodne skupštine, jednoglasno       (11 „za“) odlučio da prihvati  Informaciju o radu Ministarstva građevinarstva, saobraćaja i infrastrukture, za period jul – septembar 2025.godine.  

5. tačka dnevnog reda - glasanje

Odbor je, u skladu sa članom 229. Poslovnika Narodne skupštine, jednoglasno       (11 „za“) odlučio da prihvati  Informaciju o radu Ministarstva građevinarstva, saobraćaja i infrastrukture, za oktobar - decembar 2025.godine.  

6. tačka dnevnog reda - glasanje

Odbor je, u skladu sa članom 229. Poslovnika Narodne skupštine, jednoglasno       (11 „za“) odlučio da prihvati  Informaciju o radu Ministarstva građevinarstva, saobraćaja i infrastrukture, za januar - mart 2026.godine.  


Sednica je zaključena u 9.00 časova.

	Sednica je prenošena u live stream-u i tonski snimana, a video zapis se nalazi na internet stranici Narodne skupštine.


 ZAMENIK  SEKRETARA ODBORA                                            PREDSEDNIK ODBORA

                  Neda Nikolić                                                                      Uglješa Marković

